Fecko, Martin, poslanec NR SR (2015-10-02):
Ďakujem pekne. Pani predsedajúca, kolegyne, kolegovia, vážení hostia na balkóne, zástupcovia poškodených občanov nebankových subjektov, (potlesk) nemal som tu dneska stáť, mal tu stáť niekto iný, tvrdím, že dneska tu mal stáť minister terajšej vlády niektorý, či už financií alebo nejaký iný. Stojím tu ja, opozičný poslanec Fecko Martin a už druhýkrát v tomto volebnom období dávam zákon, ktorý chce plniť domácu úlohu súčasnej vládnej strany SMER, ktorá tu vládne. Nepredkladám to sám, predkladám to s mojimi kolegami a kolegyňami, s pánom Matovičom, pani Mezenskou, pánom Hraškom, pánom Pollákom a pani Horváthovou. Ďakujem, že sa tiež pripojili a pokúsime sa aspoň sčasti odškodniť tých ľudí, ktorých štát, podľa mojej, môjho vedomia a svedomia zaviedol a trošku aj dobehol. Hlavným cieľom návrhu zákona je aspoň čiastočne odškodniť ľudí, ktorí s dôverou vložili svoje finančné prostriedky do podnikania nebankových subjektov v čase, keď za výrazného prispenia štátu nebolo na Slovensku v oblasti bankovníctva a finančníctva vytvorené štandardné právne i ekonomické prostredie a následne utrpeli ujmu, ktorá spočíva v tom, že po skončení podnikania nebankového subjektu alebo po ukončení konkurzného konania vedeného voči nemu nebol vyplatený alebo vrátený ani ich podiel, odhliadnuc od výnosov, ktoré do takého nebankového subjektu vložili. V tejto súvislosti je potrebné zdôrazniť, že hlavnú úlohu a zodpovednosť za podvodné konanie nebankových subjektov nesú vtedajšie vládne politické strany. Boli zodpovedné za nastavenie legislatívneho procesu a prostredia v našej republike. Slovenská republika fungovala počas nebankových subjektov, už teda fungovala a vybrala na dani z týchto ich činností nebankových subjektov 7 mld. Sk, v prepočte 230 mil. eur. Verejnoprávne médiá vybrali na propagácii tohto podnikania 250 mil. Sk, 8 mil. eur. Keby táto reklama nešla vo verejnoprávnych médiách, asi by som tu nestál. Ale išla, a to vo verejnoprávnych médiách a reklama bola tak masívna, že občania nemali šancu, doslova, na ňu nepozerať, lebo išla skoro po každé, keď si spomínam, bol som tiež v tom čase, samozrejme, občanom Slovenskej republiky, žil som tu, stále, každý deň ste ju mohli niekde zahliadnuť. V zmysle predkladaného návrhu zákona a zmyslom jeho je odškodnenie týchto klientov, aj to iba čiastočné. Najvyšší možný podiel, ktorý v našom návrhu zákona navrhujeme, je 33 000 eur a najvyššia možná čiastka odškodnenia z tohto a teda najnižšia je 13 200 eur. Predpokladaný počet občanov, ktorých sa to bude dotýkať, ktorí by takto mohli podľa tohto nášho zákona byť odškodnení, je okolo 50 000. Zákonná úprava je nevyhnutná, pretože súdy odmietli odškodniť týchto ľudí, ktorí boli poškodení a dobehnutí štátom. Myslím si, že štát by mal sa zodpovedne správať v každej oblasti, nie iba v oblasti finančníctva, ale v každej oblasti nášho života a nerobiť si z ľudí dobrý deň. Myslím si, že tu bol urobený veľký dlhý nos pre týchto ľudí a musíme vychádzať z toho, že po roku 1990 my sme nevymenili v našom štáte občanov. Občania ostali tí istí, ktorí vtedy žili v socializme a zrazu mali ísť do demokracie a mali žiť v nejakom kapitalizme alebo v nejakom črtajúcom sa. To znamená, naučení, že keď ide v nejakej televízii, v rozhlase, niekto niečo povie, tak je to v úvodzovkách teda svätá pravda, ktorá nemôže byť spochybniteľná a keď poviem, že kapitalizmus je super biznis, ktorí nám prinesie veľa úrokov, tak sme boli masírovaní v 90. rokoch, tak samozrejme, keď to ešte podporíme reklamou vo verejnoprávnych médiách, tak tí občania hovoria, samozrejme, áno, ukážme tú novú cestu, ktorá nám prinesie väčšie zisky, väčšie príjmy, lebo tak bol vtedy vychválený ten kapitalizmus, ktorý sme teda my akože chceli na tú cestu naskočiť. Tak sa nečudujte tým občanom, že pri takejto konštelácii, samozrejme, že na to, nechcem povedať, že naleteli, ale proste uverili to, čo povedal štát v tom verejnoprávnom médiu. Tak myslím si, že ten svoj diel, ktorý tam on mal, musí si teraz odčiniť a preto dávame tento návrh zákona. Je to nový návrh. Neni ten, ktorý už tu bol v Národnej rade. K tomu sa ešte vyjadrím v rozprave. Teraz, aby som urobil zadosť rokovaciemu poriadku, tak ešte zdôvodním, že na čiastočné odškodnenie majú podľa tohto návrhu zákona nárok len fyzické osoby, ktoré neboli členmi riadiacich, ani kontrolných orgánov dotknutých nebankových subjektov a ktoré si svoj podiel vložený do podnikania nebankových subjektov alebo práva s ním spojené ponechali a nepreviedli ho na tretie osoby. Týmto osobám musela vzniknúť majetková ujma vyplývajúca z nedodržania zmluvy. Návrh zákona má negatívny dopad na rozpočet verejnej správy, vyvoláva však pozitívne sociálne vplyvy, pričom nemá vplyv na podnikateľské prostredie, ani vplyv na životné prostredie alebo na informatizáciu spoločnosti. Návrh zákona bol prerokovaný s predstaviteľmi dotknutej občianskej spoločnosti a s dotknutými mimovládnymi organizáciami a z ich strany je vnímaný pozitívne a bez pripomienok. Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Toľko, aby sme urobili zadosť zákonu a zvyšné si nechám do rozpravy, takže, pani predsedajúca, zatiaľ som skončil.